Cathedral Peak en verjaarsdag-dinge – Tief 'Speech'
Wat sê julle van die Bokke? Ons is weer die Kampioene. Na 10 maer jare. Ek glo ons rugby sal weer van krag tot krag gaan. Dankie oom Rassie. Jy moet net in beheer bly.
Al hierdie nuwe strukture by die krieket maak my bekommerd. Ek hoor ons gaan nie eens ŉ afrigter hê nie. Ek is in daarvoor dat daar twaalf professionele franchise krietet-spanne gaan wees. Meer ouens gaan na vore kom en talent gaan ontgin word.
Ek luister nou na Whackhead-Simpson se video’s op Youtube. Dit is hi-le-riaas! Ek lag my maag stukkend. Hierdie man word nie genoeg waardeur.
Gebruik julle Spotify? Ek kan my lewe nie nou sonder dit indink nie. Ek is mal oor Country-musiek en ek word blootgestel aan baie kunstenaars se musiek.
Nou die dag was dit my verjaarsdag. Ek is nou ŉ kwarteeu oud. Eks nou nabyer aan 50 as wat ek aan my geboorte dag is. Liewe land, dit klink erg. Ek het nooit gedink ek sal dit ooit sê nie.
Dit was nogal ŉ week van skokke. Beide Dale Steyn en Hashim het hul stewels opgehang en is vir toetskrieket verlore. Hulle was absolute legends.
Al is ons nog in die winter seisoen was dit ŉ betreklike warm dag. Ek moes al die ‘heaters’ afsit.My krag-rekening gaan sug van verligting. Siende dat dit ŉ lekker dag is besluit ek om pad te vat. Berge toe.
Ek besluit om na die Cathedral Peak Hotel toe te gaan. Dit is omtrent 40km van my af. Ek was nog nooit daar nie. Ek was nog net by die Didima-natuurreservaat (met al die San-rotskuns) daar naby.
Die pad soontoe is besig hoor. Karre en beeste kry jy gereelder as All Black-ondersteuners in SA. Daar is ook draaie skerper as ŉ twintig grade hoek. Ry maar versigtig. Moenie voet in die hoek sit nie, Poeksie.
Toe ek daar aankom was ek nogal aangenaam verras gewees. Dit was meer ŉ vakansie-oord as ŉ hotel. Wooneenhede was oor die hele eiendom uitgelê. Daar is ŉ golfbaan,ŉ rolbalbaan, ŉ spa, swembaddens (warm en koud), tennisbane, pluimbalbane en ŉ reuse skaakbord.
As jy iets in die buitelug verkies is daar
Drafroetes vir die fiksheidfreaks
Motorfietsry-roetes vir die greasemonkeys
Fietsry-roetes vir mense wat nie wil draf
Daar is heelwat roetes om te stap as jy die berge wil gaan verken. Hulle is van verskillende afstande en rigtings. Dalk loop jy vir Heidi en Peter raak. Moet net nie verdwaal nie.
As jy die geld het, gaan op ŉ helikopterrit. Hulle reken dis ‘asemrowend’.
Die uitsig op die berge is uiters betowerend. As jy op die hotel se stoep sit kyk jy in die berge in vas. Dink net hoe mooi moet dit wees as daar sneeu is. Dit was heerlik om vars berglug in te asem.
Die hotel is in die middel van ŉ wêrelderfenis gebied. Hier kom baie plant-en dierspesies voor. Ek het ŉ klomp bosbokke gesien rondloop. Ek kon hulle volg met my nuwe rolstoel. Ek het soos ŉ spoorsnyer gevoel.
Hier kan konferensies en troues gehou word.
As in die ingangsportaal is ŉ groot model van die topografie van die area. Wat hierdie model so uniek maak is dat hy saam met ŉ spul knoppies kom wat benoem is met name van bergpieke en natuurlike verskynsels. As jy ŉ knoppie druk gaan ŉ liggie aan waar die naam geleë is.
Daar is ŉ restaurant en ŉ kroeg. Daar was heelwat opsies. Ek het ŉ lekker buffet-ete gehad. Middagete word tussen 12h00 en 14h00 bedien.
Die hele plek is skoon, netjies en rolstoel-vriendelik. Ek kon die hele plek op my eie verken.
As jy belangstel, kyk na die website. Daar is ŉ interessante geskiedenis van die plek beskikbaar.
Ek gee hier die plek ŉ vet,ronde agt. Ek sal weer terug kom.
ratelgedagtes August 12, 2019 August 12, 2019 cathedral peak, cathedral peak hotel, country music, drakensberg, mountains, rugby, spotify, springbok, travel, ukhahlamba drakensberg, whackhead simpson, wheelchair accesible
Previous Previous post: Wat gaan van die plaasdiere word?
Next Next post: Die ‘Kokkedoor’-bistro